L 145/8
BG
Официален вестник на Европейския съюз
24.5.2022 г.
(6)
За да се гарантира, че разследваното лице е в състояние да подготви по подходящ начин защитата си, то следва да бъде информирано и следва да има възможност за отговор, когато ЕОЦКП е съгласен с всички или с част от констатациите на разследващия служител.
(7)
Правото на изслушване следва да бъде съпоставено при определени обстоятелства с необходимостта от спешни действия на ЕОЦКП.
Когато се налага предприемането на спешни действия съгласно член 48д от Регламент (ЕС) 2016/1011, правото на изслушване на разследваното лице не следва да възпрепятства ЕОЦКП да предприеме спешни мерки.
В такива случаи правото на изслушване на разследваното лице следва да бъде гарантирано възможно найскоро след вземането на решението.
Все пак процедурата следва да гарантира на разследваното лице правото да бъде изслушано от разследващия служител.
(8)
Правомощието на ЕОЦКП да налага периодични имуществени санкции следва да се упражнява при надлежно зачитане на правото на защита и не следва да се прилага след изтичане на необходимия срок.
Когато ЕОЦКП вземе решение за налагане на периодична имуществена санкция, засегнатото лице следва да получи възможност да бъде изслушано, а периодичната имуществена санкция не следва да бъде дължима от момента, в който засегнатото лице изпълни съответното нареждане на ЕОЦКП.
(9)
Преписките, изготвени от ЕОЦКП и разследващия служител, съдържат информация, която е необходима на съответното лице при подготовката му за съдебни или административни производства.
След като получи от разследващия служител или от ЕОЦКП уведомлението за констативния протокол, разследваното лице следва да има право на достъп до преписката, като се зачита законният интерес на други лица да опазват търговските си тайни.
Използването на документи от преписката, до които е получен достъп, следва да бъде разрешено само за съдебни или административни производства във връзка с нарушения на член 42 от Регламент (ЕС) 2016/1011.
(10)
Както правомощието за налагане на глоби и периодични имуществени санкции, така и правомощието за принудително изпълнение на глоби и периодични санкции следва да се упражняват в разумни времеви граници и поради това следва да подлежат на давностен срок.
От съображения за съгласуваност, при давностните срокове за налагане и изпълнение на глоби или периодични имуществени санкции следва да бъдат взети предвид съществуващото законодателство на Съюза, приложимо за налагането и изпълнението на санкции на поднадзорни субекти, както и опитът на ЕОЦКП в прилагането на това законодателство.
За да може ЕОЦКП да гарантира съхранението на събраните глоби и периодичните санкции, ЕОЦКП следва да ги депозира по лихвоносни сметки, открити изключително с цел налагане на еднократна глоба или периодични имуществени санкции с оглед прекратяване на отделно нарушение.
Според разумната бюджетна политика ЕОЦКП следва да прехвърля сумите на Комисията едва след като решенията станат окончателни след изчерпване или изтичане на срока на правото на обжалване.
(11)
В съответствие с Регламент (ЕС) 2021/168 на Европейския парламент и на Съвета (2) бенчмарковете на трети държави могат да се използват в Съюза, без да е необходимо съответните администратори да искат еквивалентност, признаване или одобряване в рамките на преходен период, удължен до 2023 г. През този преходен период за администраторите на бенчмаркове, намиращи се в трети държави, признаването в Съюза представлява факултативен режим, който показва, че техните бенчмаркове ще могат да бъдат използвани в Съюза след края на преходния период.
В резултат на това през този период разпоредбите относно глобите следва да се прилагат само за намиращите се в трети държави администратори, които доброволно са подали заявление за признаване преди изтичането на въведения с Регламент (ЕС) 2021/168 преходен период, и когато това признаване е било одобрено от съответния национален компетентен орган или ЕОЦКП.
(12)
С цел осигуряване на безпрепятственото прилагане на новите надзорни правомощия, предоставени на ЕОЦКП, настоящият регламент следва да влезе в сила по спешност,
(2) Регламент (ЕС) 2021/168 на Европейския парламент и на Съвета от 10 февруари 2021 г. за изменение на Регламент (ЕС) 2016/1011 по отношение на изключването на някои спот валутни бенчмаркове от трети държави и замяната на някои бенчмаркове, чието изготвяне е в процес на прекратяване и за изменение на Регламент (ЕС) № 648/2012 (ОВ L 49, 12.2.2021 г., стр. 6).